Innri kjarni jarðar

Innri kjarni jarðar er innsta lag jarðarinnar. Það er að mestu föst kúla með um 1230 km geisla, sem er um 20% af geisla jarðarinnar, og 70% af geisla tunglsins.

Ekki eru til nein sýni úr kjarnanum, eins og eru til úr möttlinum. Eiginleikar kjarnans hafa verið reiknaðir út með mælingum á jarðskjálftabylgjum og segulsviði jarðar. Talið er að innri kjarninn sé gerður úr nikkel-járn-málmblöndu með nokkrum öðrum efnum. Talið er að hitinn við yfirborð innri kjarnans sé um 5700 ˚K (5430 ˚C), sem er svipaður hiti og á yfirborði sólarinnar. Ástæða þess að innri kjarninn er fast efni, en ekki fljótandi, er þrýstingur, í samræmi við Simon-Glatzel-jöfnuna.

Utan við innri kjarnann er ytri kjarni jarðar, sem er 2.260 km þykkt lag úr fljótandi járni og nikkel. Talið er að innri kjarninn vaxi hægt á kostnað ytri kjarnans, eftir því sem jörðin kólnar.

 Tilvísanir 

Flokkur:Jörðin